《苦哉行》
明代·朱朴

年荒莫蠲粮，蠲粮民益荒。岁歉莫赈济，赈济民益伤。

虚名及小户，米入官家仓。仅为公门需，那得充饥肠。

苦哉复苦哉，淫雨天降殃。但闻流水声，不见白日光。

菜甲短栖亩，麦苗已委黄。湿薪及烂槎，其价十倍强。

二月春已半，桃李无艳阳。出门泥淖深，况复多虎狼。

苦哉难重陈，泪下沾衣裳。

作者简介：浙江海盐人，字元素。体瘦长，而音声琅琅，务农为生。工诗，有《西村诗集》，许杞山序而刻之。